CELEX: 62006TN0054
Language: el
Date: 2006-02-22 00:00:00
Title: Υπόθεση T-54/06: Προσφυγή της  22ας Φεβρουαρίου 2006  — Kendrion κατά Επιτροπής

22.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 96/20
            
         Προσφυγή της 22ας Φεβρουαρίου 2006 — Kendrion κατά Επιτροπής
   (Υπόθεση T-54/06)
   (2006/C 96/36)
   Γλώσσα διαδικασίας: η ολλανδική
   Διάδικοι
   
      Προσφεύγουσα: Kendrion N.V. (Zeist, Κάτω Χώρες) [εκπρόσωποι: P. Glazener, advocaat, και C.C. Meijer, advocaat]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει εν όλω ή εν μέρει την απόφαση που απευθύνθηκε και στην προσφεύγουσα·
            
         
               —
            
            
               να ακυρώσει ή έστω να μειώσει το πρόστιμο που επιβλήθηκε στην προσφεύγουσα·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής, της 30ής Νοεμβρίου 2005, σχετικά με διαδικασία του άρθρου 81 της Συνθήκης ΕΚ (υπόθεση COMP/F/38.354 — Σάκοι/σακούλες μη οικιακής χρήσεως), με την οποία κρίθηκε ότι η προσφεύγουσα είναι υπεύθυνη για μια παράβαση των κανόνων ανταγωνισμού και της επιβλήθηκε πρόστιμο.
   Προς στήριξη της προσφυγής της, η προσφεύγουσα προβάλλει παράβαση του άρθρου 81 ΕΚ, του άρθρου 253 ΕΚ και του άρθρου 15, παράγραφος 2, του κανονισμού 1/2003, καθόσον το διατακτικό της προσβαλλομένης αποφάσεως δεν στοιχεί με το αιτιολογικό της. Κατά την προσφεύγουσα, στο αιτιολογικό της προσβαλλομένης αποφάσεως δεν της προσάπτεται συμμετοχή στην παράβαση, ενώ στο διατακτικό τής προσάπτεται παράβαση του άρθρου 81 ΕΚ.
   Η προσφεύγουσα προβάλλει περαιτέρω παράβαση του άρθρου 81 ΕΚ, του άρθρου 253 ΕΚ και του άρθρου 23, παράγραφος 2, του κανονισμού 1/2003 καθόσον η Επιτροπή κακώς δέχθηκε ότι η προσφεύγουσα και η Fardem Packaging B.V. αποτελούν μία οικονομική οντότητα, οπότε κακώς επιβλήθηκε πρόστιμο στην προσφεύγουσα συνεπεία μιας παραβάσεως της Fardem Packaging.
   Κατά την προσφεύγουσα, η Επιτροπή παρέβη επίσης το άρθρο 81 ΕΚ, το άρθρο 253 ΕΚ και το άρθρο 23, παράγραφος 2, του κανονισμού 1/2003 και γενικές αρχές του δικαίου, και μεταξύ αυτών την αρχή της επιμελείας, την απαγόρευση των αυθαιρεσιών, την αρχή της ισότητας και την αρχή της αναλογικότητας.
   Η προσφεύγουσα ισχυρίζεται ότι η Επιτροπή, παρεκκλίνοντας από άλλες αποφάσεις της με τις οποίες δεν θεώρησε υπεύθυνη τη μητρική εταιρία, θεώρησε την προσφεύγουσα υπεύθυνη για μια παράβαση που διαπράχθηκε από τη Fardem Packaging. Επίσης, στην προσφεύγουσα επιβλήθηκε υπό την ιδιότητά της ως μητρικής εταιρίας πρόστιμο μεγαλύτερο από το ποσό για το οποίο ευθύνεται εις ολόκληρον η θυγατρική εταιρία η οποία διέπραξε την παράβαση. Περαιτέρω, στην προσφεύγουσα επιφυλάχθηκε διαφορετική μεταχείριση από εκείνη που επιφυλάχθηκε στις άλλες μητρικές εταιρίες οι οποίες ευθύνονται εις ολόκληρον για παραβάσεις που διαπράχθηκαν από θυγατρική εταιρία. Το πρόστιμο που επιβλήθηκε στην προσφεύγουσα συνιστά επίσης παραβίαση της αρχής της αναλογικότητας και της αρχής της επιμελείας.
   Τέλος, η προσφεύγουσα προβάλλει παράβαση των κατευθυντηρίων γραμμών για τον υπολογισμό των προστίμων, ειδικά καθόσον δεν εφαρμόστηκε το άρθρο 5, στοιχείο β', των κατευθυντηρίων αυτών γραμμών. Η προσφεύγουσα ισχυρίζεται ότι η Επιτροπή δεν έλαβε υπόψη τα ειδικά χαρακτηριστικά της επιχειρήσεως.